विकिलीक्स खुलासा : 9/11 को कराची में थे अलकायदा नेता  
अमेरिका में वर्ल्ड ट्रेड सेंटर पर आतंकवादी हमले के दिन, 11 सितम्बर, 2001 को आतंकवादी संगठन अलकायदा के कुछ वरिष्ठ नेता पाकिस्तान के कराची शहर में मौजूद थे।
अमेरिका में वर्ल्ड ट्रेड सेंटर पर आतंकवादी हमले के दिन, 11 सितम्बर, 2001 को आतंकवादी संगठन अलकायदा के कुछ वरिष्ठ नेता पाकिस्तान के कराची शहर में मौजूद थे और उनमें से अधिकांश एक दिन के भीतर अफगानिस्तान लौट गए थे।   यह जानकारी समाचार पत्र "वाशिंगटन पोस्ट" ने विकिलीक्स द्वारा लीक किए गए दस्तावेजों के हवाले से सोमवार को प्रकाशित की है।   अखबार की रपट में कहा गया है कि अलकायदा के प्रमुख नेता कराची में थे। अलकायदा का एक नेता अस्पताल में टांसिल की बीमारी का इलाज करा रहा था तो दूसरा एक जैविक हथियार कार्यक्रम के लिए प्रयोगशाला के उपकरण खरीद रहा था। जबकि अलकायदा के अन्य प्रमु़ख सदस्य न्यूयार्क और वाशिंगटन के दृश्यों को टेलीविजन पर देख रहे थे। लेकिन एक दिन के भीतर ही उनमें से अधिकांश अलकायदा सदस्य अफगानिस्तान लौट गए थे।  विकिलीक्स के हाथ लगे गोपनीय सैन्य दस्तावेज, 11 सितम्बर, 2001 के दिन और उसके बाद अलकायदा नेताओं के ठिकानों के बारे में जानकारी मुहैया कराते हैं। दस्तावेज बताते हैं कि अफगानिस्तान के जोरमत इलाके में दिसम्बर 2001 के प्रारम्भ में अलकायदा के कुछ वरिष्ठ सरगनाओं की बैठक हुई थी। बैठक में जुटे नेताओं ने नए हमलों की योजना तैयार की थी।  दस्तावेज बताते हैं कि 9/11 के ठीक चार दिनों बाद अलकायदा सरगना ओसामा बिन लादेन अफगानिस्तान के कंधार प्रांत में स्थित एक अतिथिगृह में गया था। लादेन ने वहां मौजूद अलकायदा लड़ाकों से काफिर आक्रमणकारियों से अफगानिस्तान को बचाने और जिहाद छेड़ने के लिए कहा था। उसके अगले तीन महीनों तक लादेन और उसके विश्वासपात्र अयमान अल जवाहिरी ने अफगानिस्तान के कई इलाकों का कार से दौरा किया था। इसी दौरान उसने अलकायदा का कमान संगठन की शूरा काउंसिल को सौंप दी थी।   लादेन और जवाहिरी ने अफगानिस्तान की राजधानी काबुल में या उसके आसपास स्थित एक गुप्त अतिथिगृह का भी उपयोग किया था। लादेन ने वहां कई आगंतुकों से मुलाकात की थी और उन्हें उचित आदेश दिए थे। लादेन नवम्बर में जवाहिरी और अपने कुछ करीबी सहयोगियों के साथ तोरा बोरा स्थित अपनी गुफा में छुप गया था। दिसम्बर के मध्य में उसने जवाहिरी के साथ तोरा बोरा छोड़ दिया था। मीडिया रपट में कहा गया है कि उस दौरान लादेन के पास नकदी से इतनी तंग हो गई थी कि उसने अपने एक संरक्षक से 7,000 डॉलर उधार लिए थे। हालांकि उसने यह धनराशि सालभर के भीतर लौटा दी थी।